作者:王安中
標題:綠頭鴨・多麗
內容:魏都雄，鳳皇飛觀雲間。佩麟符、荀池元老，暫辭西省仙班。憩甘棠、地澄遠籟，詠華黍、河卷驚瀾。碧草萋迷，丹毫冷落，圜扉鈴索鎮長閒。繡筵展、三臺星近，鏘玉韻珊珊。金尊灩、新醅方薦，薄暑初殘。政成時、歡餘客散，後園朱戶休關。度秋風、畫闌枕水，掛夜月、雕欄騎山。錦帳籠香，鸞釵按曲，琵琶雙轉語綿蠻。勸行□、傍眉黃氣，先報袞衣還。登庸際，應褒舊德，喜動天顏。